चारबाग रेलवे स्टेशन पर चलती ट्रेन में स्टंट के दौरान एक युवक का पैर कट गया। यात्रियों ने इसकी सूचना जीआरपी और आरपीएफ को दी। सूचना के बाद भी युवक काफी देर तक प्लेटफार्म नम्बर 6 पर पड़ा रहा है। इसके बाद जीआरपी ने उसे ट्रामा सेंटर में भर्ती कराया। चलती ट्रेन में बार-बार चढ़ना और उतरना रायबरेली के रहने वाले रईस को भारी पड़ गया। ट्रेन की चपेट में आने से उसका बायां पैर कट गया। जीआरपी के मुताबिक रायबरेली का रहने वाला रईस (22) किसी काम के चलते लखनऊ आया था। मंगलवार सुबह रायबरेली जाने के लिए रईस चारबाग रेलवे स्टेशन पहुंचा था। रईस प्लेटफार्म नम्बर 6 पर खड़ी ट्रेन 14204 लखनऊ वाराणासी इंटरसिटी में सवार हो गया। यात्रियों के मुताबिक रईस बार-बार ट्रेन में चढ़ और उतर रहा था। इसी दौरान ट्रेन चल दी। ट्रेन पर चढ़ने के दौरान रईस का पैर फिसल गया और वह ट्रेन की चपेट में आ गया। मौके पर ही उसका बायां पैर कट गया। मौके पर पहुंचे रेलवे अधिकारियों और जीआरपी कर्मियों ने गंभीर हालात में ट्रामा सेंटर में भर्ती किया है। साथ ही उसके परिजनों को भी मामले की जानकारी दे दी गई है। एसी के पैसे लेकर कराया जनरल में सफर रेलवे ने गुवाहाटी से ओखा जाने वाली द्वारिका एक्सप्रेस के यात्रियों से पैसे तो एसी चेयरकार के लिए लेकिन उनको सफर जनरल क्लास डिब्बे में कराया दिया। इसके बाद यात्रियों ने जमकर हंगामा किया। यात्रियों ने बताया कि उन्होंने द्वारिका एक्सप्रेस के चेयरकार में अपनी सीट बुक करा रखी थी। मंगलवार को जब वह ट्रेन पकड़ने के लिए स्टेशन पहुंचे तो उनको पता चला कि एसी चेयरकार का कोच ही नहीं लगा है। इसके बाद यात्रियों ने स्टेशन पर हंगामा करना शुरू कर दिया। रेलवे अधिकारियों के मुताबिक तकनीकी दिक्कत के चलते कोच को हटाया गया है। बाद में अधिकारियों ने यात्रियों को समझा बुझा कर शांत कराया और ट्रेन को रवाना किया।